

VÁS POZÝVA NA HOSŤOVSKÚ PREDNÁŠKU

doc. PaedDr. Žofia Bárcziová, PhD.

**BYŤ ŽENOU. ROMÁNY PIROSKY SZENES**

**v stredu 11. júna o 10:00 hod.**

**v zasadačke Ústavu svetovej literatúry SAV, Konventná 13, Bratislava**

Kto bola Piroska Szenes? Prečo sme na ňu zabudli? Aká bola recepcia jej diel a ako ich môžeme interpretovať my, potomkovia? Ako sa odzrkadľuje hybridnosť kultúrnej a rodovej identity, marginalizácia a queer problematika v jej románoch?  Žofia Bárcziová hľadá vo svojej prednáške odpoveď na tieto otázky.

Piroska Szenes pochádza zo Sedmohradska, študovala v Budapešti, usadila sa v Banskej Bystrici a napokon v období prenasledovania Židov emigrovala do Budapešti. Literárne dejiny a lexikóny ju evidujú ako medzivojnovú maďarskú spisovateľku v Československu a v tomto literárnom kontexte bola *ženou*. Nenašiel sa kritik, ktorý by vo svojich statiach nevenoval aspoň niekoľkoriadkový odsek ženskej otázke v jej dielach alebo sa v súvislosti s jej dielom aspoň nezamýšľal nad ženskou literatúrou. Spisovateľské uznanie si Piroska Szenes vyslúžila už poviedkou *Jedviga kisasszony* (Slečna Jadviga, 1926), ktorá bola ocenená v súťaži časopisu Nyugat. Spomedzi jej neskorších diel vyvolal záujem kritiky román *Csillag a homlokán* (Hviezda na čele, 1930), ktorý v edícii *Maďarskí spisovatelia v Československu* v roku 1982 nanovo vydalo vydavateľstvo Madách. Ďalšie dva romány, prvotina *Az utolsó úr* (Posledný pán, 1927) a denníkový román *Egyszer élünk* (Žijeme raz, 1935), zapadli prachom zabudnutia. Žofia Bárcziová predstaví vo svojej prednáške dva spôsoby konštruovania identity v prvých dvoch románoch autorky.

Doc. PaedDr. Žofia Bárcziová, PhD. pôsobí v Ústave maďarskej jazykovedy a literárnej vedy Fakulty stredoeurópskych štúdií UKF v Nitre. Publikovala monografiu *Szellemidézés. Mécs László-tanulmányok* (Vyvolávanie duchov. Životné dielo Lászlóa Mécsa, 2008) a dve zbierky štúdií *Mennynek és földnek* (Nebu i zemi, 2009) a *Mezsgye* (Medza, 2001). Vo svojich odborných publikáciách sa venuje otázkam maďarskej literatúry a ženskej literatúry, ale píše aj beletriu. Jej prvá zbierka poviedok *A keselyű hava* (Mesiac supa, 2004) získala viaceré ocenenia.